Zondo-kommissie: 'Ace hoort in die tronk' | Maroela Media
Zondo-kommissie: 'Ace hoort in die tronk'
Ace Magashule is nie geskik om 'n amp te beklee nie en hy hoort in 'n tronksel.
Só het Mxolisi Dukwana, voormalige LUR vir ekonomiese ontwikkeling in die Vrystaat, gister aan die Zondo-kommissie van ondersoek na staatskaping gesê.
Dukwana meen Magashule is nie geskik om sekretaris-generaal van die ANC te wees nie. Volgens Dukwana het Magashule bedrog en geldwassery gepleeg deur geld wat hy ontvang het deur sy betrokkenheid by die Vrystaatse asbes-ouditkontrak.
Daar is onder meer getuig dat Magashule die sakeman Ignatius "Igo" Mpambani opdrag gegee het om verskeie betalings aan 'n aantal individue te maak. Volgens Dukwana het Magashule sy persoonlike assistent en nog 'n personeellid in sy kantoor opdrag gegee om betalings van Mpambani via e-pos te versoek.
Mpambani was in 'n onderneming saam met 'n ander sakeman, Edwin Sodi, en het die kontrak van R255 miljoen gekry om behuisingseenhede wat voor 1994 met asbesdakke in die Vrystaat gebou is te beoordeel en te oudit. Volgens Dukwana was die projek nooit op tender nie en het twee maatskappye, Blackhead Consulting en Mpambani se maatskappy Diamond Hill Trading, altesaam R255 miljoen gekry wat in paaiemente deur die Vrystaatse regering tussen 2014 en 2016 betaal is.
Mxolisi Dukwana by die Zondo-kommissie. Foto:
Nokuthula Mbatha/African News Agency(ANA)
Volgens Dukwana is die R255 miljoen betaal al is daar tot vandag toe geen asbesdakke verwyder nie. Mpambani is in Junie 2017 in Sandton doodgeskiet.
Dukwana het aangevoer die asbes-oudit was eintlik 'n asbesprojek-kaping. "Dit was nie net magsmisbruik nie, maar bedrog en geldwassery deur Magashule.
"Soos ek al voorheen gesê het, is 'n stelsel van ondermynende bestuur in die Vrystaat ontwikkel … abnormale dinge het gebeur. Hierdie betalings wat die premier versoek het … dit is belaglik."
Dukwana het gesê die oudit en beoordeling kon gratis deur plaaslike raadslede gedoen word. Hy het bygevoeg dat Magashule in die tronk moet wees weens beweerde korrupsie.
"Die asbes is nie verwyder nie, maar tog is R255 miljoen weg. Ek nooi die kommissie uit om die provinsiale hoof van behuising, die finansiële hoof, die hoof van die voorsieningsketting en die LUR vir behuising van destyds te ondersoek en te dagvaar om voor die kommissie te verskyn. Die destydse hoof van die tesourie moet ook 'n paar verduidelikings verskaf."
Ace Magashule staatskaping Zondo-kommissie
Geweld in Pta-middestad: LUR, provinsiale polisiehoof tree in
Almal weet wie en wat hy is….en tog loop hy steeds met 'n "smile" op sy gesig…… Tronk toe sal hy gewis nie…
Hoe langer hy buite die tronk rondloop hoe meer "ongelukke" gaan gebeur! Om getuies te elimineer!
Meeste van hulle hoort in die tronk..
Ace beklee die tweede belangrikste pos in die ANC naas CR terwyl hy die grootste skurk is in die ANC. Wat kommerwekkend is, is die feit dat hy belangrike besluite neem en as n held beskou word deur sy volgelinge. Hy sal nooit tronk toe gaan nie en waarskynlik is die Zondo kommisie n klug. Van strafregterlike vervolging sal dadels kom.